ཡར་སོང་གིན་སོང་གིན་དབུགས་གཏོང་ལེན་དཀའ་བ་དང་རྫ་དུག་གིས་མགོ་ན་བ་སོགས་བྱུང་ལ།སྔོན་ལ་འགྲོ་མཁན་དེས་གངས་གཤེགས་ནས་འགྲོ་དགོས་སྟབས།སྐར་མ་༡༥རེའི་མཚམས་སུ་མི་བརྗེ་བོ་མ་བརྒྱབ་ན་དབུགས་དང་ཤུགས་ཀྱིས་འདང་གི་མི་འདུགམཚམས་རེར་ཕན་ཚུན་ལག་འཇུ་བྱས་ཏེ་སྐྱོད་པ་དང་།མཚམས་རེར་ཁ་བའི་སྟེང་གན་ཀྱལ་དུ་ལོག་ནས་ངལ་གསོ་བརྒྱབ།དེ་ལྟར་མུན་རུབ་ནས་ཆུ་ཚོད་གཉིས་ཙམ་ལ་བསྐྱོད་རྗེས་གཞི་ནས་ན་མགོ་ལ་རྩེར་བསླེབས་སོང་བས།ཀི་ཀི་བསྭོ་བསྭོ་ལྷ་རྒྱལ་ལོ།ཞེས་ཀི་རིང་ཞིག་བཏབས་ཏེ་ཁ་བའི་ནང་འགྲེ་ལོག་བརྒྱབ་པ་ཡིན།ལའི་ཕར་རྒྱབ་ནས་མཐུར་དུ་འབབ་རྒྱུར་དཀའ་ངལ་གང་ཡང་མེད།སྐབས་དེར་ཁ་བ་འབབ་མཚམས་བཞག་སྟེ་སྤྲིན་བར་ནས་ཟླ་བའང་ག་ལེར་མངོན་བྱུང་ལ།ངའི་ཕྲག་གི་འགན་འཁུར་ལྕི་མོ་དེའང་ཕོག་ཟིན་པའི་སྣང་བ་ཞིག་དང་མཉམ་དུ་ཧ་ཅང་ཐང་ཆད་ཡོད་པ་གཞི་ནས་ཚོར་བྱུང་།དགོང་མོ་དེར་ང་ཚོ་ཕོ་ལེ་བསམ་འཕེལ་གླིང་གཞིས་ཆགས་སུ་འབྱོར་མ་ཐག་ཞལ་ལག་ཏོག་ཙམ་རེ་ཟོས་ཏེ་ཉལ་བ་ཡིན།ཕྱི་ཉིན་ཞོགས་པ་ཡར་ལངས་སྐབས་རྐང་པ་སྐྲང་ནས་ལྷམ་ནང་ལ་མི་ཤོང་བ་ཆགས་འདུགཡང་དམག་ནས་ཕོ་ལེ་རུ་སྐྱོད་པ་དེ་ནི་ང་ཚོའི་འགྲུལ་བཞུད་ཁྲོད་ཀྱི་ལམ་ཐག་རིང་ཤོས་དང་དཀའ་ལས་ཁག་ཤོས་བྱུང་སོང་།ཉིན་གོང་བོར་རྫ་བྲག་དང་ཁ་བའི་ཁྲོད་ནས་ཆུ་ཚོད་༡༥ཙམ་ལ་རྐང་ཐང་དུ་བསྐྱོད་པ་ཡིན།